# Zmluva o zabezpečení plnenia bezpečnostných opatrení a notifikačných povinností

uzatvorená podľa § 269 ods. 2 zákona č. 513/1991 Zb. Obchodný zákonník v znení neskorších predpisov (ďalej len „**Obchodný zákonník**“) a § 19 ods. 2 a 3 zákona č. 69/2018 Z. z. o kybernetickej bezpečnosti a o zmene a doplnení niektorých zákonov v znení zákona č. 373/2018 Z. z. (ďalej ako „**Zákon o kybernetickej bezpečnosti**“ v príslušnom gramatickom tvare) – (ďalej ako „**Zmluva**“ v príslušnom gramatickom tvare)

medzi

**Objednávateľom** ako **Prevádzkovateľom kritickej základnej služby:**

Obchodné meno: Národná diaľničná spoločnosť, a.s.

Sídlo: Dúbravská cesta 14, 841 04 Bratislava, Slovenská republika

Zápis v obch.reg.: Okresný súd Bratislava III, Oddiel Sa, Vložka č. 3518/B

Štatutárny orgán: Ing. Filip Macháček, predseda predstavenstva a generálny riaditeľ

Ing. Peter Braška, člen predstavenstva

Osoby oprávnené na rokovanie:

- vo veciach zmluvných – Mgr. Pavol Macko, vedúci odboru právneho

- vo veciach technických – Ing. Peter Hronský, vedúci odboru elektronickej diaľničnej známky

IČO: 35 919 001

DIČ: 202 193 7775

IČ DPH: SK 202 193 7775

Bankové spojenie: UniCredit Bank Czech Republic and Slovakia a.s., pobočka zahraničnej banky

č. ú.: SK30 1111 0000 0066 2485 9013

SWIFT kód: UNCRSKBX

a

**Dodávateľom** ako **dodávateľom na výkon činností, ktoré priamo súvisia s prevádzkou sietí a informačných systémov pre Prevádzkovateľa kritickej základnej služby:**

Obchodné meno: DOPLNIŤ.

Sídlo: DOPLNIŤ

Zápis v obch.reg.: DOPLNIŤ Štatutárny orgán: DOPLNIŤ

Osoby oprávnené na rokovanie:

- vo veciach zmluvných –

- vo veciach finančných –

- vo veciach technických –

IČ:

DIČ:

IČ DPH:

Bankové spojenie:

č. ú.:

SWIFT kód:

(Objednávateľ a Dodávateľ spolu ďalej ako „**Zmluvné strany**“ a každý samostatne aj ako „**Zmluvná strana**“)

**Preambula**

Keďže,

1. Zmluvné strany uzavreli dňa ............ Zmluvu o DOPLNIŤ (ďalej „Zmluva o EDZ“).
2. Zákonné požiadavky týkajúce sa aplikovania bezpečnostných opatrení a oznamovania kybernetických bezpečnostných incidentov a ich zabezpečovanie aj na úrovni dodávateľských služieb predstavujú transpozíciu Smernice Európskeho parlamentu a Rady (EÚ) 2022/2555 zo 14. decembra 2022 o opatreniach na zabezpečenie vysokej spoločnej úrovne kybernetickej bezpečnosti v Únii, ktorou sa mení nariadenie (EÚ) č. 910/2014 a smernica (EÚ) 2018/1972 a zrušuje smernica (EÚ) 2016/1148 (smernica NIS 2) a to vo forme zákona č.69/2018 Z.z. Zákon o kybernetickej bezpečnosti a o zmene a doplnení niektorých zákonov.
3. Požiadavky týkajúce sa bezpečnosti a oznamovania by sa mali vzťahovať na relevantných prevádzkovateľov základných služieb a poskytovateľov digitálnych služieb bez ohľadu na to, či údržbu svojich sietí a informačných systémov vykonávajú interne, alebo prostredníctvom externého dodávateľa.

**Čl. I**

**Úvodné ustanovenia**

1. Zmluvné strany uzatvárajú túto Zmluvu v súlade so Zákonom o kybernetickej bezpečnosti a jeho vykonávacími predpismi na účely špecifikácie plnenia bezpečnostných opatrení a notifikačných povinností v nadväznosti na Zmluvu o EDZ.
2. Žiadne ustanovenie tejto Zmluvy nijakým spôsobom neobmedzuje povinnosti Dodávateľa podľa Zmluvy o EDZ. V prípade rozporov medzi touto Zmluvou a Zmluvou o EDZ majú prednosť ustanovenia Zmluvy o EDZ.
3. Objednávateľ je Prevádzkovateľom kritickej základnej služby v zmysle Zákona o kybernetickej bezpečnosti.
4. Objednávateľ vyhlasuje, že si je vedomý svojich zmluvných a zákonných povinností, prijal všetky potrebné bezpečnostné opatrenia, ktoré bude počas platnosti tejto Zmluvy dodržiavať, má zodpovedajúce materiálne, technické a personálne vybavenie a zaväzuje sa poskytnúť Dodávateľovi potrebnú súčinnosť a informácie, aby mohol efektívne napĺňať účel a predmet tejto Zmluvy.
5. Dodávateľ je Podnik zriadený podľa osobitného predpisu, ktorý poskytuje Objednávateľovi plnenia základe Zmluvy o EDZ (na účely tejto Zmluvy aj ako „**služba**“ alebo „**služby**“), ktoré priamo súvisia s prevádzkou sietí a informačných systémov pre Prevádzkovateľa kritickej základnej služby podľa §19 ods. 2 Zákona o kybernetickej bezpečnosti.
6. Dodávateľ prehlasuje, že sa detailne oboznámil s rozsahom a povahou požadovaných bezpečnostných opatrení a notifikačných povinností podľa tejto Zmluvy a že disponuje technickým vybavením, kapacitami a odbornými znalosťami, ktoré sú potrebné pre zaistenie požiadaviek podľa tejto Zmluvy.
7. Dodávateľ sa zaväzuje vykonávať všetky činnosti definované v tejto Zmluve v súlade s platnými právnymi predpismi. Zmluvné strany zhodne prehlasujú, že nič v tejto Zmluve nezbavuje Zmluvné strany zodpovednosti za plnenie vlastných povinností, ktoré im vyplývajú zo Zákona o kybernetickej bezpečnosti a ostatných právnych predpisov vydaných v súlade so Zákonom o kybernetickej bezpečnosti.
8. Práva a povinnosti Zmluvných strán neupravené v tejto Zmluve sa riadia Zmluvou o EDZ alebo Zákonom o kybernetickej bezpečnosti a inými právnymi predpismi vydanými v súlade so Zákonom o kybernetickej bezpečnosti.

**Čl. II**

**Predmet Zmluvy**

Predmetom tejto Zmluvy je určenie práv, povinností a záväzkov Zmluvných strán pri plnení bezpečnostných opatrení a notifikačných opatrení realizovaných v nadväznosti na Zmluvu o EDZ.

**Čl. III**

**Miesto plnenia Zmluvy**

Miestom plnenia tejto Zmluvy sú najmä Miesta plnenia podľa Zmluvy o EDZ vrátane pracovísk Dodávateľa a Subdodávateľov. V prípade zmeny alebo doplnenia sídla alebo pracoviska Zmluvných strán, Zmluvné strany o tejto zmene alebo doplnení e-mailom informujú kontaktné osoby uvedené v čl. IX tejto Zmluvy, a to najneskôr do (tridsiatich) 30 Dní od vykonania tejto zmeny.

**Čl. IV**

**Práva a povinnosti Dodávateľa**

1. Dodávateľ sa zaväzuje pri plnení Zmluvy o EDZ a tejto Zmluvy oboznámiť s a dodržiavať bezpečnostnú politiku informačných systémov Objednávateľa, v časti v ktorej je služba Dodávateľa pripojená k sieti základnej služby alebo informačného systému základnej služby podľa § 19 ods. 2 Zákona o kybernetickej bezpečnosti.
2. Dodávateľ súhlasí s tým, že bezpečnostná politika Objednávateľa sa môže priebežne meniť a dopĺňať tak, aby zodpovedala aktuálnym bezpečnostným opatreniam, aktuálnemu stavu sietí a informačných systémov Objednávateľa a aktuálnym hrozbám dotýkajúcich sa Dodávateľa, ktoré by mohli mať potenciálny nepriaznivý vplyv na základnú službu Objednávateľa. Objednávateľ je povinný bezodkladne oboznámiť Dodávateľa s aktualizovanou bezpečnostnou politikou s dôrazom na zmeny v nej uvedené, pričom Dodávateľ následne preukázateľne potvrdí akceptáciu zmien bezpečnostnej politiky.
3. Dodávateľ sa zaväzuje chrániť všetky informácie poskytnuté Objednávateľom, najmä chrániť ich integritu, dostupnosť a dôvernosť pri ich spracovaní a nakladaní s nimi v prostredí Dodávateľa.
4. Dodávateľ sa zaväzuje hlásiť všetky potrebné informácie požadované Objednávateľom pri zabezpečovaní požiadaviek kladených na Objednávateľa podľa Zákona o kybernetickej bezpečnosti alebo vyhlášky Národného bezpečnostného úradu č. 227/2025 Z. z., ktorou sa ustanovuje obsah bezpečnostných opatrení (ďalej len „**vyhláška NBÚ** v príslušnom gramatickom tvare“), a to zaslaním emailu na kontaktnú osobu Objednávateľa uvedenú v článku IX tejto Zmluvy.
5. Dodávateľ sa zaväzuje hlásiť všetky informácie, ktoré majú vplyv na túto Zmluvu zaslaním e-mailu na kontaktnú osobu Objednávateľa uvedenú v článku IX tejto Zmluvy.
6. V oblasti riadenia prístupov, technických zraniteľností systémov a zariadení, ochrany proti škodlivému kódu, riadenia bezpečnosti sietí a informačných systémov, monitorovania, testovania bezpečnosti a bezpečnostných auditov a riešenie kybernetických bezpečnostných incidentov realizuje Dodávateľ opatrenia, ktoré sú bližšie špecifikované v prílohe č. 1 k časti B.1 Opis predmetu zákazky - Katalóg požiadaviek a v tejto zmluve.
7. Dodávateľ môže zapojiť do poskytovania služieb na základe Osobitnej zmluvy ďalšieho dodávateľa ak mu to vyplýva, resp. vyplynie z ustanovení Zmluvy o EDZ.
8. Bezpečnostné opatrenia a notifikačné povinnosti sa Dodávateľ zaväzuje plniť od okamihu nadobudnutia účinnosti tejto Zmluvy až do skončenia trvania Zmluvy o EDZ, pokiaľ z právnych predpisov uvedených v tejto Zmluve nevyplývajú určité povinnosti pre Dodávateľa aj po skončení trvania Zmluvy o EDZ.
9. Dodávateľ sa zaväzuje zaistiť pri poskytovaní služieb Objednávateľovi dodržiavanie bezpečnostných požiadaviek, ktoré sú kladené na „tretie strany“ v zmysle § 20 Zákona o kybernetickej bezpečnosti a Vyhlášky NBÚ.
10. V prípade ak Dodávateľ bude zaradený Národným bezpečnostným úradom ako Prevádzkovateľ základnej služby do registra prevádzkovateľov základnej služby v zmysle zákona o kybernetickej bezpečnosti je povinný informovať o tejto skutočnosti Objednávateľa, najneskôr do pätnásť (15) Dní odo dňa zaradenia, ak v tejto súvislosti nie je v súlade so Zmluvou o EDZ stanovená iná lehota.
11. Ak Objednávateľ identifikuje v zmysle §17 ods. 1, písm. i.) Zákona o kybernetickej bezpečnosti, že Dodávateľ a jeho subdodávateľ má významný vplyv pri zabezpečovaní kybernetickej bezpečnosti prevádzkovanej základnej služby, je Objednávateľ povinný túto skutočnosť nahlásiť Národnému bezpečnostnému úradu, ktorý zaradí Dodávateľa do registra prevádzkovateľov základnej služby a zároveň o tomto nahlásení informovať Dodávateľa a prípadne aj jeho subdodávateľa.

**Čl. V**

**Reaktivita pri riešení incidentov**

1. Dodávateľ je povinný bezodkladne nahlásiť Objednávateľovi každú významnú udalosť, kybernetickú hrozbu a kybernetický incident, o ktorom sa dozvie, a to spôsobom určeným touto Zmluvou a Poriadkom o riadení bezpečnostných a kybernetických incidentov Národnej diaľničnej spoločnosti, a.s... Dodávateľ s Objednávateľom následne určí závažnosť incidentu.
2. Ak v čase hlásenia incidentu stále trvajú prejavy incidentu, Dodávateľ odošle Objednávateľovi neúplné hlásenie aj s odkazom, že ide o neúplné hlásenie. Dodávateľ neúplné hlásenie bez zbytočného odkladu doplní po obnove riadnej a úplnej prevádzky siete a všetkých informačných systémov Objednávateľa.
3. Najčastejšími spôsobmi riešenia incidentov, ktoré Dodávateľ využíva, sú odozva, označenie incidentov a ich účinkov, náprava nepriaznivých dopadov incidentov a iné vhodné činnosti spojené s nápravou incidentov (ďalej len „**Reakčné opatrenia**“), a to ako na výzvu Objednávateľa, tak aj bez ich výzvy, ak sa o incidente dozvie.
4. Dodávateľ pri reakciách na incidenty spolupracuje s Objednávateľom, Národným bezpečnostným úradom a inými príslušnými orgánmi a na tento účel im poskytuje súčinnosť a zdieľa všetky získané informácie, ktoré nie sú Dôvernými informáciami, ktoré by mohli mať vplyv na implementáciu Reakčných opatrení v budúcnosti.
5. Dodávateľ bez zbytočného odkladu oznámi Objednávateľovi implementáciu Reakčných opatrení. Ak o to Objednávateľ požiada, po úspešnej implementácii Reakčného opatrenia Dodávateľ predloží návrh bezpečnostných opatrení a postupov, ktoré zabezpečia, že nedôjde k opakovaniu, pokračovaniu či šíreniu incidentu (ďalej len „**Ochranné opatrenie**“). Ak Dodávateľ Ochranné opatrenie nenavrhne alebo ak Ochranné opatrenie neprinesie požadovaný efekt, Dodávateľ vypracuje a predloží iné Ochranné opatrenie. S povolením Objednávateľa Dodávateľ implementuje Ochranné opatrenie a spíše záznam o efektívnosti jeho implementácie.

**Čl. VI**

**Zodpovednosť za škodu**

1. Dodávateľ berie na vedomie, že riadne a včasné neplnenie jeho zmluvných a zákonných povinností v súlade s touto Zmluvou môže spôsobiť Objednávateľovi škody, pričom v prípade škôd ako dôsledkov incidentov, ktoré by sa pri riadnom a včasnom plnení povinností Dodávateľa podľa tejto Zmluvy neprejavili alebo by sa prejavili v menšej intenzite, zodpovedá Objednávateľ v plnom rozsahu (zodpovednosť za výsledok). Zodpovednosť za škodu podľa tohto článku sa bude spravovať Zmluvou o EDZ. V prípade ak Zmluva o EDZ nedefinuje zodpovednosť za škodu uplatňujú sa body 2 až 6 tohto článku Zmluvy.
2. Zmluvná strana zodpovedá za škodu preukázateľne a výlučne spôsobenú zavineným porušením povinnosti zmluvnej strany stanovene Zákonom o kybernetickej bezpečnosti, jeho vykonávacích predpisov ako aj ostatnou platnou legislatívou alebo touto zmluvou.
3. V prípade, ak v dôsledku porušenia Zákona o kybernetickej bezpečnosti alebo preukázateľného porušenia povinností vyplývajúcich z tejto Zmluvy na strane Dodávateľa alebo jeho subdodávateľov vznikne Objednávateľovi ujma alebo finančná sankcia, Zhotoviteľ zodpovedá za spôsobenú škodu podľa ustanovení Zákona o kybernetickej bezpečnosti. V prípade sankcie uloženej Národným bezpečnostným úradom, túto znáša v plnom rozsahu Dodávateľ.
4. Vznik zodpovednosti porušujúcej zmluvnej strany za škodu vzniknutú poškodenej zmluvnej strane je však podmienená povinnosťou poškodenej zmluvnej strany preukázať porušujúcej zmluvnej strane existenciu príčinnej súvislosti medzi porušením povinnosti podľa tejto Zmluvy alebo Zákona o kybernetickej bezpečnosti, jeho vykonávacích predpisov ako aj ostatnej platnej legislatívy na strane porušujúcej zmluvnej strany a vznikom škody. Príčinná súvislosť je okrem iného daná aj vtedy, ak porušujúca zmluvná strana nesplnila svoju všeobecnú preventívnu povinnosť počínať si tak, aby nedochádzalo ku vzniku škôd. Počínaním podľa predchádzajúcej vety sa rozumie najmä akýkoľvek postup zmluvnej strany, na ktorý je v zmysle tejto Zmluvy alebo Zákona o kybernetickej bezpečnosti, jeho vykonávacích predpisov ako aj ostatnej platnej legislatívy oprávnená a prostredníctvom ktorého mohlo byť vzniku škody zabránené.
5. V prípade preukázania existencie príčinnej súvislosti podľa tohto článku Zmluvy je porušujúca zmluvná strana povinná uhradiť poškodenej zmluvnej strane vzniknutú škodu, a to v lehote do 30 (desať) dní odo dňa doručenia písomnej výzvy porušujúcej zmluvnej strane na adresu uvedenú v záhlaví tejto Zmluvy. V prípade potreby vzniknutú škodu posúdi nezávislá tretia strana, ktorú zabezpečí Objednávateľ.
6. Zánikom tejto Zmluvy nie sú dotknuté tie ustanovenia, ktoré vzhľadom na svoju povahu alebo ich výslovné znenie, majú trvať aj po zániku tejto Zmluvy a záväzky na náhradu škody spôsobenej porušením povinností podľa tejto Zmluvy.

**Čl. VII**

**Audit kybernetickej bezpečnosti**

1. Objednávateľ je oprávnený vykonať u Dodávateľa a jeho subdodávateľa audit zameraný na overenie plnenia povinností Dodávateľa a jeho subdodávateľa podľa tejto Zmluvy a efektívnosti ich plnenia, najmä na overenie technického, technologického a personálneho vybavenia Dodávateľa a jeho subdodávateľa na plnenie úloh na úseku kybernetickej bezpečnosti, ako aj nastavenie procesov, rolí a technológií v organizačnej, personálnej a technickej oblasti u Dodávateľa a jeho subdodávateľa pre plnenie cieľov tejto Zmluvy. Výdavky spojené s vykonaním auditu znáša Objednávateľ.
2. Dodávateľ a jeho subdodávateľ sa zaväzuje, že Objednávateľovi umožní vykonať audit, ktorým si Objednávateľ overí mieru a efektívnosť plnenia povinností Dodávateľom a jeho subdodávateľa uvedených v bode 1 tohto článku, pričom tento audit bude zameraný najmä na kontrolu technického, technologického a personálneho vybavenia a procesných postupov, ktoré Dodávateľ využíva pri plnení svojich povinností v oblasti kybernetickej bezpečnosti a tiež bude zameraný na overenie nastavenia a efektívnosti procesov a technológií v organizačnej a technickej oblasti Dodávateľa a jeho subdodávateľa. Objednávateľ je povinný najneskôr 30 dní pred konaním auditu písomne informovať Dodávateľa o konaní auditu, jeho rozsahu, dátume a poskytnúť mu zoznam osôb poverených výkonom auditu.
3. Akékoľvek nedostatky alebo pochybenia zistené auditom je Dodávateľ a jeho subdodávateľ povinný odstrániť bezodkladne, avšak najneskôr do tridsiatich (30) Dní, ak v tejto súvislosti nie je v súlade so Zmluvou o EDZ stanovená iná lehota. V prípade, ak by odstránenie pochybení zistených auditom vyžadovalo dlhší časový úsek, Dodávateľ do 30 dní od doručenia výsledkov auditu predloží Objednávateľovi na schválenie odhadovaný časový harmonogram odstránenia zistení.
4. Dodávateľ a jeho subdodávateľ je povinný pri audite spolupracovať s Objednávateľom a v prípade potreby umožniť mu sprístupniť svoje priestory, dokumentáciu, technické a technologické vybavenie, ktoré súvisia s plnením úloh na úseku kybernetickej bezpečnosti podľa tejto Zmluvy, umožniť osobám určených Objednávateľom voľný vstup do svojich priestorov a zabezpečiť im dokumentáciu a technické vybavenie potrebné na plnenie úloh podľa tejto Zmluvy.
5. Objednávateľ je povinný zachovávať mlčanlivosť o skutočnostiach, o ktorých sa dozvie pri výkone auditu a ktoré nie sú verejne známe.
6. Objednávateľ a osoby ním určené pri návšteve priestorov Dodávateľa v rámci výkonu auditu musia dodržiavať pokyny Dodávateľa týkajúce sa uvedených priestorov na úseku bezpečnosti a ochrany zdravia pri práci (ďalej len „**BOZP**“) a ochrany pred požiarmi na účely predchádzania vzniku požiarov a zabezpečenia podmienok na účinné zdolávanie požiarov (ďalej len „**PO**“), s ktorými boli v súlade s týmto bodom, pričom zodpovednosť za to, že tieto osoby budú dodržiavať uvedené pokyny, nesie Objednávateľ. Za vytvorenie podmienok na zaistenie BOZP a PO a zabezpečenie a vybavenie priestorov Dodávateľa na bezpečný výkon auditu zodpovedá v plnom rozsahu a výlučne Dodávateľ. Dodávateľ je povinný preukázateľne informovať osoby určené Objednávateľom o nebezpečenstvách a ohrozeniach, ktoré sa pri výkone auditu v priestoroch Dodávateľa môžu vyskytnúť a o výsledkoch posúdenia rizika, o preventívnych opatreniach a ochranných opatreniach, ktoré vykonal Dodávateľ na zaistenie BOZP a PO, o opatreniach a postupe v prípade poškodenia zdravia vrátane poskytnutia prvej pomoci, ako aj o opatreniach a postupe v prípade zdolávania požiaru, záchranných prác a evakuácie.

**Čl. VIII**

**Mlčanlivosť**

1. Zmluvné strany sa v zmysle § 12 zákona o kybernetickej bezpečnosti a bez toho, aby tým bola dotknutá všeobecná platnosť a záväznosť Zmluvy o EDZ pre Zmluvné strany, zaväzujú osobitne zachovávať mlčanlivosť o podmienkach spolupráce podľa tejto Zmluvy, ako aj o všetkých skutočnostiach týkajúcich sa druhej Zmluvnej strany (najmä, nie však výlučne obchodnej povahy), ktoré im boli sprístupnené počas trvania tejto Zmluvy alebo ktoré sa im stali iným spôsobom známe. Uvedené sa týka najmä skutočností týkajúcich sa kybernetickej bezpečnosti a osobných údajov príslušníkov/zamestnancov Zmluvných strán a osôb v obdobnom pracovno-právnom vzťahu k Zmluvným stranám . Povinnosť mlčanlivosti trvá aj po skončení platnosti tejto Zmluvy alebo Zmluvy o EDZ bez časového obmedzenia.
2. Výnimky z povinností podľa tohto článku tejto Zmluvy upravujú najmä Zákon o kybernetickej bezpečnosti a iné príslušné všeobecne záväzné právne predpisy.

**Čl. IX**

**Kontaktné osoby**

1. Dodávateľ je povinný komunikovať pri plnení povinností podľa tejto Zmluvy s Objednávateľom e-mailom na kontaktné údaje Zmluvných strán, alebo iným vhodným spôsobom, pričom vo všetkých prípadoch musí byť prenos informácií uskutočnený za podmienok umožňujúcich chránený prenos informácií.
2. Objednávateľ určuje nasledovnú kontaktnú osobu pre komunikáciu s Dodávateľom na úseku kybernetickej bezpečnosti:

Meno a funkcia: DOPLNIŤ,

email: DOPLNIŤ,

mobil: DOPLNIŤ

1. Dodávateľ určuje nasledovnú kontaktnú osobu na úseku kybernetickej bezpečnosti pre komunikáciu s Objednávateľom:

Meno a funkcia: DOPLNIŤ,

email: DOPLNIŤ,

mobil: DOPLNIŤ.

1. Kontaktná osoba Dodávateľa plní úlohy pri zabezpečovaní reaktivity podľa čl. V tejto Zmluvy. Kontaktná osoba plní notifikačné povinnosti prostredníctvom na to povereného organizačného útvaru Dodávateľa.
2. Kontaktné osoby podľa bodov 2 alebo 3 tohto článku môže príslušná Zmluvná strana zmeniť spôsobom, aký je predpísaný na zmenu Zástupcu dodávateľa, resp. Zástupcu objednávateľa podľa Zmluvy o EDZ. V prípade ak kontaktné osoby majú prístup k informáciám a údajom Objednávateľa a Dodávateľa, sú povinné zachovávať mlčanlivosť podľa § 12 ods. 1 zákona o kybernetickej bezpečnosti.

**Čl. X**

**Doba trvania a zánik Zmluvy**

1. Táto Zmluva sa uzatvára na dobu určitú, a to od nadobudnutia jej účinnosti až do skončenia trvania Zmluvy o EDZ.
2. Táto Zmluva sa môže pred uplynutím dohodnutej doby jej trvania ukončiť len v prípade ukončenia trvania Zmluvy o EDZ.
3. Ak Zákon o kybernetickej bezpečnosti nebude ďalej vyžadovať existenciu tejto Zmluvy, Zmluvné strany môžu ukončiť trvanie tejto Zmluvy aj skôr ako podľa ods. 1 a 2 tohto článku, a to vzájomnou dohodou alebo jednostrannou výpoveďou s výpovednou lehotou v trvaní troch (3) Mesiacov, ktorá začne plynúť prvým (1.) Dňom Mesiaca nasledujúcim po Mesiaci, v ktorom bola druhej Zmluvnej strane doručená výpoveď.
4. Zánik tejto Zmluvy sa netýka tých povinností Zmluvných strán, ktoré vzhľadom na svoju povahu alebo ich výslovné znenie majú trvať aj po zániku tejto Zmluvy.
5. Podľa § 8 ods. 2 písm. p) vyhlášky NBÚ, po ukončení tejto Zmluvy je Dodávateľ povinný udeliť, poskytnúť, previesť alebo postúpiť na Objednávateľa všetky licencie, práva alebo súhlasy potrebné na zabezpečenie kontinuity prevádzkovania základnej služby Objednávateľa, ktoré musia byť účinné najmenej po dobu piatich (5) rokov po ukončení tejto Zmluvy. Zmluvné strany na tomto mieste spoločne prehlasujú, že úprava prevodu príslušných Komponentov EDZ a zodpovedajúcich práv duševného vlastníctva je v plnom rozsahu riešená v Zmluve o EDZ.

**Čl. XI**

**Sankcie**

1. Ak Dodávateľ poruší svoje povinnosti vyplývajúce z článku IV bod 1., 3., 4., 5., 6., 7., 9. a 10., článku V bod 1., článku VII bod 2., 3., 4. a 6., článku VIII bod 1. tejto Zmluvy, má Objednávateľ právo na zmluvnú pokutu vo výške tisíc (1000),-eur za každé jednotlivé porušenie povinnosti Dodávateľom. Ak je za určité porušenie povinností vymenované v tomto článku Zmluvy možné uložiť zmluvnú pokutu aj podľa Zmluvy o EDZ.
2. Zaplatenie zmluvnej pokuty nemá vplyv na nárok Zmluvných strán na náhradu škody, ktorá vznikla z nesplnenia povinnosti zabezpečenej zmluvnou pokutou. Zaplatenie zmluvnej pokuty nezbavuje Zmluvné strany splnenia si zmluvných povinností zabezpečených zmluvnou pokutou. Podmienky zaplatenia zmluvnej pokuty sa riadia ustanoveniami Zmluvy o EDZ.

**Čl. XII**

**Záverečné ustanovenia**

1. Práva a povinnosti Zmluvných strán touto Zmluvou neupravené sa riadia Zmluvou o EDZ, príslušnými ustanoveniami Obchodného zákonníka, Zákona o kybernetickej bezpečnosti a ostatnými súvisiacimi všeobecne záväznými právnymi predpismi.
2. Táto Zmluva nadobúda platnosť dňom jej podpísania zástupcami Zmluvných strán a účinnosť dňom nasledujúcim po dni jej zverejnenia v Centrálnom registri zmlúv vedenom Úradom vlády Slovenskej republiky.
3. Zmluvné strany sa zaväzujú, že si nebudú vytvárať prekážky pri plnení tejto Zmluvy a vynaložia maximálne úsilie na zmierlivé urovnanie prípadných sporov vzniknutých z tejto Zmluvy. V prípade, že sa nedohodnú formou zmieru, budú svoje spory riešiť na príslušnom všeobecnom súde Slovenskej republiky.
4. Táto Zmluva môže byť menená alebo dopĺňaná len formou vzostupne číslovaných dodatkov k tejto Zmluve, ktoré musia mať písomnú formu a musia byť podpísané zástupcami Zmluvných strán.
5. Ak je niektoré ustanovenie tejto Zmluvy neplatné, neúčinné alebo nevykonateľné, nedotýka sa to ostatných ustanovení tejto Zmluvy, ktoré zostávajú platné a účinné. Zmluvné strany sa v tomto prípade zaväzujú dohodou nahradiť neplatné, neúčinné alebo nevykonateľné ustanovenie novým ustanovením, ktoré zodpovedá pôvodne zamýšľanému účelu neplatného, neúčinného alebo nevykonateľného ustanovenia. Do doby dosiahnutia dohody medzi Zmluvnými stranami platí zodpovedajúca úprava Právneho poriadku. Pre odstránenie pochybností sa Zmluvné strany dohodli, že toto ustanovenie má charakter zmluvy o budúcej nepomenovanej zmluve podľa § 269 ods. 2 Obchodného zákonníka. Každá Zmluvná strana je oprávnená vyzvať druhú Zmluvnú stranu na uzavretie príslušného dodatku k tejto Zmluve do tridsiatich (30) Dní od kedy sa dozvedela, že niektoré ustanovenie tejto Zmluvy je neplatné, neúčinné alebo nevykonateľné. Zmluvné strany sú povinné uzatvoriť príslušný dodatok podľa tohto článku tejto Zmluvy v lehote štrnástich (14) Dní odo dňa doručenia výzvy jednej Zmluvnej strany na uzavretie príslušnej zmluvy adresovanej druhej Zmluvnej strane.
6. Táto Zmluva bola vyhotovená v 4 rovnopisoch rovnakej právnej sily, dve vyhotovenia pre Objednávateľa, dve vyhotovenia pre Dodávateľa.
7. Zmluvné strany vyhlasujú, že sú plne spôsobilé na právne úkony, že ich zmluvná voľnosť nie je ničím obmedzená, že túto Zmluvu neuzavreli ani v tiesni, ani za nápadne nevýhodných podmienok, že si obsah Zmluvy dôkladne prečítali a že tento im je jasný, zrozumiteľný a vyjadrujúci ich slobodnú, vážnu a spoločnú vôľu, a na znak súhlasu ju podpisujú.

Prílohy:

Prílohy č. 1 - Zoznam pracovných rolí a kontaktov Prevádzkovateľa kritickej základnej služby a Dodávateľa (NEZVEREJŇUJE SA V CRZ)

V \_\_\_\_\_\_\_\_\_\_\_\_\_\_\_\_, dňa \_\_\_\_\_\_\_\_\_\_\_\_\_\_ V \_\_\_\_\_\_\_\_\_\_\_\_\_\_\_\_, dňa \_\_\_\_\_\_\_\_\_\_\_

Národná diaľničná spoločnosť, a.s. DOPLNIŤ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ing. Filip Macháček X

generálny riaditeľ a predseda predstavenstva konateľ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ing. Peter Braška, MBA X

člen predstavenstva konateľ